Woh térong Walanda dhapuré bunder kaya endhog, ukurané 3–10 cm x 3–5 cm, lan pérangan pucuké rada lancip, nggandhul saka pangé amarga gagangé kang dawa, kelopaké ora rontok, kulit wohé alus lan lunyu, wernané rada abang, jingga nganti kuning, daging wohé akèh banyuné, rasané rada kecut. Wiji térong Walanda dhapuré bunder gèpèng, tipis lan rada atos. Woh térong Walanda bisa dipangan nalika seger lan kanggo bumbu masak, janganan lan ombènan.